Lesufi gee nóg 'n skoolhoof die trekpas | Maroela Media
Panyaza Lesufi, LUR van onderwys in Gauteng, het die skoolhoof van die Graceland Education Centre in Elsburg naby Germiston geskors, hangende 'n ondersoek na die dood van die 15-jarige Laticia Princes Jansen.
Patricia Peters is Dinsdag met onmiddellike inwerkingtreding uit haar pos verwyder, nadat Laticia, 'n graad 9-leerder aan dié skool, verlede week wreedaardig vermoor is nadat die skoolvervoer haar agtergelaat het.
Steve Mabona, woordvoerder van die departement, sê die LUR het ook die skoolvervoermaatskappy se kontrak met die skool beëindig en 'n nuwe maatskappy aangestel om leerders te vervoer.
Dit volg nadat die skoolbus verlede Woensdag 'n groep leerders agtergelaat het, toe die bus vroeër as gewoonlik vertrek het, het Maroela Media berig. Laticia het saam met van dié leerders huis toe gestap. Hulle het haar egter agtergelaat toe sy kla oor haar swaar skooltas en verstellings aan die tas wou maak.
Laticia se liggaam is twee dae later uiteindelik opgespoor. Sy is verkrag, het meswonde opgedoen en haar liggaam is aan die brand gesteek.
Laticia Princes Jansen (Foto: Verskaf)
Volgens Lesufi was Laticia drie dae lank afwesig by die skool. Die LUR is nou woedend aangesien die skool nagelaat het om haar familie daaroor in te lig.
Die LUR se streng optrede volg kort nadat Malcolm Williams, die hoof van Parktown Boys' High School, verlede week geskors is, nadat die 13-jarige Enock Mpianzi vroeër vandeesmaand op 'n graad 8-kamp van die skool verdrink het.
Die VF Plus meen ook dat skole en instansies wat verantwoordelik is vir die veiligheid van skoolkinders, maar nalaat om dié verpligtinge na te kom, ondersoek en vervolg behoort te word.
Ouers laat hul kinders in die sorg van skole en instansies waar hulle veilig behoort te wees. In dié geval was dit 'n doodsvonnis. 'n Jong meisie se lewe is wreed van haar weggeneem omdat iemand nie by die vasgestelde reëls gehou het nie. Dit kan nie geduld word nie. Mense moet verantwoordelik gehou word vir hul dade," sê Amanda de Lange van die VF Plus.
Die party doen 'n beroep op die polisie om Laticia se moordenaar spoedig vas te trek.
Lesufi, die skoolhoof 'slayer'!
Wie gee hom die reg om iemand te skors
Die werklike probleem word nie aangespreek en dit is die moordenaar en verkragter.
Hoekom is dit so 'n probleem in ons land? Sit hulle om elke hoek en draai en wag om iemand leed aan te doen?
Hulle word nie swaar genoeg gestraf nie daarom het ons land so 'n kultuur.
In die ouerhuis moet die opvoeding begin en ek is jammer om te se maar ons faal.
Waneer gaan hy tronk toe oor die skool se loop brug wat wit kinders gedood het?
Jammer meisie, die SA stelsel het jou gevaal en jy moes boet met jou lewe… Dit is so hartseer. Nou loop almal deur onder die septer maar die moordenaar is op vrye voet. Ek wed hy is uit op parool vir n vorige oortreding.